2017.gada \_\_\_.\_\_\_\_\_ Noteikumi Nr.\_\_\_

Rīgā (prot. Nr.\_\_\_ \_\_\_.§)

**Vidēja un ilgtermiņa eksporta kredīta garantiju izsniegšanas noteikumi saimnieciskās darbības veicējiem**

*Izdoti saskaņā ar*

*Attīstības finanšu institūcijas likuma*

*12.panta ceturto daļu*

1. **Vispārīgie jautājumi**
2. Noteikumi nosaka vidēja un ilgtermiņa eksporta kredīta garantiju (turpmāk – eksporta kredīta garantijas) izsniegšanas nosacījumus komersantiem un lauksaimniecības un mežsaimniecības pakalpojumu kooperatīvajām sabiedrībām komercdarbību, lauksaimniecības un mežsaimniecības pakalpojumu kooperatīvo sabiedrību darbību regulējošo normatīvo aktu izpratnē (turpmāk - saimnieciskās darbības veicēji), Eiropas Savienības eksporta kredītu garantētāju savstarpējās saistības un paziņošanas procedūras Eiropas Komisijai un citiem Eiropas Savienības dalībvalstu eksporta kredītu garantētājiem.
3. Noteikumos lietotie termini:
	1. apakšuzņēmuma līgums – galvenā līgumslēdzēja un apakšuzņēmēja noslēgts līgums vai cits darījuma akts par noteiktas eksporta līguma daļas izpildes nodošanu apakšuzņēmējam;
	2. apakšuzņēmējs – saimnieciskās darbības veicējs, kurš ir apņēmies nodrošināt noteiktas eksporta līguma daļas izpildi;
	3. Eiropas Savienības eksporta kredītu garantētājs – Eiropas Savienības dalībvalstu finanšu institūcija, kas sniedz eksporta kredītu apdrošināšanas vai garantēšanas pakalpojumus;
	4. eksporta kredīta garantija – garantija, kas sedz garantijas saņēmēja radušos zaudējumus, ja pircējs nav veicis samaksu par preci vai pakalpojumu saskaņā ar noslēgto eksporta līgumu;
	5. eksporta kredīts:
		1. eksportētāja piešķirts kredīts pircējam, piegādājot preces vai sniedzot pakalpojumus ar pircēja maksājumu veikšanu eksportētājam, atbilstoši eksporta līguma noteikumiem un kura riska periods, ieskaitot ražošanas periodu, pārsniedz divus gadus, bet nepārsniedz Eiropas Parlamenta un Padomes Regulā (ES) Nr.1233/2011 (2011.gada 16.novembris) par dažu pamatnostādņu piemērošanu oficiāli atbalstītu eksperta kredītu jomā un ar ko atceļ Padomes Lēmumus 2001/76/EK un 2001/77/EK (turpmāk – Regula Nr.1233/2011) norādīto termiņu;
		2. kredītiestādes vai citas finanšu institūcijas piešķirts kredīts pircējam par maksājumu veikšanu eksportētājam atbilstoši eksporta līguma noteikumiem un šī kredīta atmaksas periods pārsniedz divus gadus, bet nepārsniedz Regulā Nr.1233/2011 norādīto termiņu;
	6. eksporta līgums – eksportētāja un pircēja starpā noslēgts līgums vai cits darījuma akts, saskaņā ar ko eksportētājam ir pienākums piegādāt preci vai sniegt pakalpojumu un pircējam ir pienākums veikt par to samaksu;
	7. eksportētājs – saimnieciskās darbības veicējs, kurš izgatavo un piegādā preci vai sniedz pakalpojumu saskaņā ar noslēgto eksporta līgumu;
	8. eksports – preces piegāde vai pakalpojuma sniegšana atbilstoši eksporta līgumam;
	9. galvenais līgumslēdzējs - saimnieciskās darbības veicējs, kurš ir apņēmies nodrošināt eksporta līguma izpildi un piegādāt preces vai pakalpojumus;
	10. garantētājs – akciju sabiedrība “Attīstības finanšu institūcija Altum”;
	11. garantijas saņēmējs – šo noteikumu 2.5.1.apakšpunktā minētajā gadījumā - eksportētājs vai šo noteikumu 2.5.2.apakšpunktā minētajā gadījumā – kredītiestāde vai cita finanšu institūcija;
	12. garantijas līgums – garantētāja un garantijas saņēmēja noslēgts līgums par eksporta kredīta garantiju;
	13. kopgarantija – garantija, kas sedz garantijas saņēmēja radušos zaudējumus par eksporta kredīta eksportētāja daļu;
	14. pārgarantija – garantija, kas sedz cita eksporta kredīta garantijas vai apdrošināšanas sniedzēja sniegtas eksporta kredīta garantijas vai apdrošināšanas zaudējumu daļu apmērā, kādā garantētājs un cits eksporta kredīta garantijas vai apdrošināšanas sniedzējs ir vienojušies uz savstarpējo līgumu pamata;
	15. pircējs – ārvalstī reģistrēta juridiska persona, kas atbilstoši eksporta līgumam ir apņēmusies samaksāt par piegādāto preci vai saņemto pakalpojumu;
	16. prece – Latvijas Republikā izgatavota prece, tās izgatavošanas būtiska daļa vai tās izgatavošanas tiesības;
	17. pakalpojums – pakalpojums, ko sniedz eksportētājs, kura primārā saimnieciskās darbības vieta ir Latvijas Republikā un pakalpojuma sniegšanai izmanto savus vai cita Latvijas Republikas Uzņēmumu reģistrā attiecīgajā reģistrā reģistrēta saimnieciskās darbības veicēja aktīvus vai darbaspēku;
	18. prasības nogaidīšanas periods – termiņš, kas sākas, kad garantijas saņēmējs ir paziņojis garantētājam par:
		1. līguma saistību neizpildi preces ražošanas vai pakalpojuma sniegšanas gadījumā;
		2. maksājumu kavējumu par piegādātajām precēm vai sniegtajiem pakalpojumiem.
4. Garantiju izsniegšanai un garantētāja pārvaldības izmaksu segšanai izmanto Eiropas Reģionālās attīstības fonda 2007. – 2013. gada plānošanas perioda  2.2.1.4.1. apakšaktivitātes "Atbalsts aizdevumu veidā komersantu konkurētspējas uzlabošanai" ietvaros atmaksāto publisko finansējumu 5 000 000 *euro* apmērā, kas noteikts atbilstoši [Attīstības finanšu institūcijas likumam](http://likumi.lv/ta/id/270323-attistibas-finansu-institucijas-likums) izstrādātajam programmas novērtējumam. Garantētāja pārvaldības izmaksas nosaka atbilstoši garantētāja vadības izmaksu aprēķināšanas metodikai.
5. Eksporta kredīta garantiju izsniegšanas kārtību, garantiju prēmijas likmes apmēru un tās piemērošanas kārtību, garantiju periodu, garantiju segto zaudējumu samazināšanas pasākumus un šo zaudējumu atlīdzības apmēra aprēķināšanas un izmaksāšanas kārtību un parāda atgūšanas darbības nosaka saskaņā ar civiltiesiskiem līgumiem, kas ir noslēgti starp garantētāju un garantijas saņēmēju vai citu finanšu institūciju, ar kuru ir noslēgts kopgarantijas vai pārgarantijas līgums.
6. Garantētājs eksporta kredīta garantiju izsniegšanā ievēro Regulas Nr.1233/2011 nosacījumus.

**II. Garantijas segtie riski**

1. Garantija paredz atlīdzības izmaksāšanu par zaudējumiem vai to daļu, kas ir radušies, iestājoties kādam no sekojošiem riskiem:
	1. ražošanas perioda riskam, kas iestājas, pircējam atsaucot preces pasūtīšanu pēc ražošanas uzsākšanas pirms preces piegādes vai atsaucot pakalpojumu pēc sagatavošanas uzsākšanas un pirms pakalpojuma sniegšanas, ja pamats ir kāds no šo noteikumu 7.punktā vai 8.punktā minētajiem riskiem, kā rezultātā garantijas saņēmējam ir radušies zaudējumi un šādu saistību neizpilde ilgst vismaz 180 dienas;
	2. eksporta kredīta riskam, kas iestājas, pircējam neveicot maksājumu par tam piegādāto preci vai sniegto pakalpojumu, iestājoties kādam no šo noteikumu 7.punktā vai 8.punktā minētajiem riskiem, kā rezultātā garantijas saņēmējam ir radušies zaudējumi, un maksājuma kavējums ir vismaz 90 dienas;
2. Komerciālais risks ir:
	1. eksporta līguma pārkāpšana no pircēja puses, ja pircējs patvaļīgi pieņem lēmumu pārtraukt vai izbeigt eksporta līgumu bez tiesiska iemesla;
	2. pircēja atteikums pieņemt atbilstoši eksporta līguma noteikumiem piegādāto preci vai sniegto pakalpojumu pēc preces piegādes vai pakalpojuma sniegšanas veikšanas bez tiesiska iemesla;
	3. pircēja vai tā galvotāja maksātnespēja;
	4. saistību ilgstoša nepildīšana, ja pircējs un galvotājs neveic parādu, kas izriet no eksporta līguma, samaksu.
3. Politiskais risks ir:
	1. jebkurš ārvalstu valdības pasākums vai lēmums, kas liedz izpildīt eksporta līgumu;
	2. dažu vai visu maksājumu pārtraukšana vai pagarinājums (moratorijs), ko nosaka pircēja valsts vai citas valsts valdība, ar kuras starpniecību atbilstoši eksporta līgumam būtu jāveic maksājums;
	3. politiskie notikumi, ekonomiskās grūtības, administratīvie pasākumi, kas aizkavē eksporta līgumā paredzēto maksājumu veikšanu;
	4. pircēja vai tā galvotāja valstī spēkā stājušās tiesību normas, kas pircēja vai tā galvotāja veiktos maksājumus vietējā valūtā pasludina par spēkā esošu parāda dzēšanu, lai gan valūtas maiņas kursa svārstību dēļ šādi maksājumi, tos konvertējot eksporta līgumā noteiktajā valūtā, līdzekļu pārskaitīšanas dienā vairs nesedz parāda summu;
	5. jebkurš garantētāja vai garantijas saņēmēja valsts valdības pasākums vai lēmums, tai skaitā pasākumi un lēmumi par tirdzniecību starp eksportētāja valsti, kas pircējam vai galvotājam liedz vai rada neiespējamu norēķinu veikšanu;
	6. ārpus garantētāja valsts radušies šādi nepārvaramas varas apstākļi: karš, pilsoņu karš, revolūcija, sacelšanās, pilsoņu nemieri un šo apstākļu rezultātā radītie zaudējumi.
4. Eksporta kredīta garantiju nepiešķir saimnieciskās darbības veicējiem:
	1. kuriem ar tiesas spriedumu ir pasludināts maksātnespējas process, tiek īstenots tiesiskās aizsardzības process, ar tiesas lēmumu tiek īstenots ārpustiesas tiesiskās aizsardzības process, ir uzsākta bankrota procedūra, piemērota sanācija vai mierizlīgums;
	2. kuriem saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju ir nodokļu vai nodevu parādi, tai skaitā valsts sociālās apdrošināšanas obligāto iemaksu parādi, kas kopsummā pārsniedz 150 *euro*.

**III. Garantijas limiti un garantijas prēmijas noteikšana**

1. Eksporta kredīta garantija sedz līdz 95 % no ražošanas perioda riska vai eksporta kredīta riska zaudējumiem, ja tie rodas, iestājoties kādam no šo noteikumu 7.punktā minētajiem riskiem, un līdz 100 % no eksporta kredīta riska vai ražošanas perioda riska zaudējumiem, ja tie rodas, iestājoties kādam no šo noteikumu 8.punktā minētajiem riskiem, bet ne vairāk kā noteiktais eksporta kredīta garantijas apmērs.
2. Eksporta kredīta garantijas apmērs viena saimnieciskās darbības veicēja eksporta kredīta darījumiem ar vienu pircēju ir ne vairāk kā 5 000 000 *euro* vai tā ekvivalents citā valūtā pēc Eiropas Centrālās bankas noteiktā valūtas kursa garantijas izsniegšanas dienā.
3. Garantētāja pienākums nodrošināt, ka izsniegtā garantijas prēmija, kas ir maksājama par eksporta kredīta garantiju:
	1. atbilst segtajam riskam, tai skaitā katras valsts riska pakāpei, parādnieka kredītspējai;
	2. atbilst izsniegtās garantijas apmēram, zaudējumu atlīdzības procentam, garantijas noteikumiem, un citiem kredītrisku ietekmējošiem faktoriem, kas kalpo kā pircēja nodrošināta garantija vai cits darījuma ietvaros noteikts maksājumu saistību pastiprinājums;
	3. ir pietiekama, lai segtu garantijas izsniegšanas izdevumus un garantētāja ilgtermiņa darbības izdevumus, kas ir saistīti ar iespējamo zaudējumu un ar garantijas līgumu saistīto izmaksu segšanu.

**IV. Zaudējumu atlīdzības izmaksa un iemesli izmaksas atteikšanai**

1. Garantijas ņēmējam ir tiesības saņemt zaudējumu atlīdzību ne agrāk, kā noslēdzoties prasības nogaidīšanas periodam, kura ilgumu nosaka Garantētājs saskaņā ar civiltiesiskajiem līgumiem. Prasības nogaidīšanas periods netiek piemērots, ja pircēja saistību nepildīšana radusies iestājoties 7.3.apakšpunktā minētajam riskam vai, ja pieņemts divpusējs starpvaldību nolīgums par parādu pārstrukturēšanu.
2. Pēc prasības nogaidīšanas perioda beigām garantētājs izmaksā garantijas segto eksporta kredīta darījumu zaudējumu atlīdzību 30 dienu laikā pēc visu pieprasīto dokumentu un informācijas saņemšanas, kas apliecina zaudējumu atlīdzības izmaksas pamatotību.
3. Garantētājam ir tiesības atteikt zaudējumu segšanu atbilstoši garantijas līguma nosacījumiem, tostarp šādu iemeslu dēļ:
	1. garantijas ņēmēja vai jebkuras tā vārdā darbojošās personas jebkura darbība vai bezdarbība ir sekmējusi zaudējumu rašanos;
	2. eksporta līgumā vai jebkurā ar to saistītā darījuma aktā ir noteikts garantijas ņēmēja tiesību ierobežojums pircēja parāda atgūšanai;
	3. jebkura pēc aizdevuma līguma vai eksporta līguma noslēgšanas panākta garantijas ņēmēja un pircēja vienošanās, kas aizkavē parāda atmaksāšanu;
	4. jebkura apakšuzņēmēja vai citu piegādātāju saistību neizpilde, ja šādas neizpildes pamatā nav šo noteikumu 8.punktā minētie riski.
4. Ja eksporta līgums paredz samaksu vienā vai vairākās ārvalstu valūtās, garantija var tikt iesniegta jebkurā attiecīgajā valūtā, ja to var konvertēt uz *euro* saskaņā ar Eiropas Centrālās bankas noteikto valūtas maiņas kursu.

**V. Garantētāja sadarbība ar citu Eiropas Savienības dalībvalstu eksporta kredītu garantētājiem**

1. Garantētājs un citu Eiropas Savienības eksporta kredīta garantētāju savstarpējās saistības tiek regulētas šādos gadījumos:
	1. galvenais līgumslēdzējs slēdz apakšuzņēmēja līgumu ar vienu vai vairākiem apakšuzņēmējiem no vienas vai vairākām Eiropas Savienības dalībvalstīm par eksporta līguma noteiktas daļas izpildi, ja pircējs neveic saimnieciskos darbību valstī, kurā reģistrēts galvenais līgumslēdzējs vai apakšuzņēmējs;
	2. galvenais līgumslēdzējs ir apņēmies daļu no pircēja samaksātās summas par eksporta līguma daļu, kuru izpilda apakšuzņēmējs, samaksāt apakšuzņēmējam un veic visas nepieciešamās formalitātes, lai pārvestu apakšuzņēmējam pienākošos samaksas daļu;
	3. starp apakšuzņēmēju un pircēju nav juridisku saistību;
	4. galvenā līgumslēdzēja garantētājs un apakšuzņēmēja garantētājs sedz zaudējumu daļu, kas izriet no savas valsts garantijas saņēmēja eksporta līguma izpildes daļas.
2. Galvenā līgumslēdzēja garantētājs, būdams visa riska pārvaldītājs darījumā, tai skaitā apakšuzņēmēja daļas, garantijas līgumā apņemas:
	1. garantēt galvenā līgumslēdzēja risku tikai uz tam attiecināmo eksporta līguma daļu;
	2. neapstiprināt nekādus grozījumus eksporta līgumā vai galvenā līgumslēdzēja un apakšuzņēmēja līgumā par eksporta līguma izpildi bez visu garantētāju kopīgas piekrišanas;
	3. nepārtraukt savas saistības pret galveno līgumslēdzēju, ja tas pārkāpis kādu no eksporta līguma noteikumiem, nepaziņojot par to apakšuzņēmēju garantētājam;
	4. neatzīt garantiju par spēkā neesošu, nepaziņojot par to apakšuzņēmēju garantētājam;
	5. informēt apakšuzņēmēju garantētājus par visiem faktiem, kas nonākuši galvenā līgumslēdzēja garantētāja rīcībā un var ietekmēt iespējamo zaudējumu rašanos un apjomu;
	6. zaudējumu iestāšanās vai iespējamas iestāšanās gadījumā konsultēt apakšuzņēmēju garantētājus par veicamajiem soļiem. Lēmumus par zaudējumu segšanu, cik tālu tas iespējams, pieņemt ar visu garantētāju piekrišanu, izmaksājamo summu un kārtību nosakot saskaņā ar katra garantētāja garantijas līgumā paredzēto;
	7. pēc atlīdzības izmaksas veikt visas nepieciešamās darbības zaudējumu atgūšanai, no atgūtās summas atmaksājot apakšuzņēmēja garantētājiem proporcionāli to garantētajai daļai darījumā;
	8. galvenajam līgumslēdzējam izsniegtās garantijas pārtraukšanas gadījumā nodrošināt šo noteikumu 18.punktā minēto saistību izpildi.
3. Apakšuzņēmēja garantētājs garantijas līgumā apņemas:
	1. garantēt savas valsts apakšuzņēmējam garantiju tikai par tam attiecināmo eksporta līguma daļu;
	2. neapstiprināt nekādus grozījumus galvenā līgumslēdzēja un apakšuzņēmēju līgumā par eksporta līguma izpildi bez galvenā līgumslēdzēja garantētāja piekrišanas;
	3. atbildēt saskaņā ar apakšuzņēmējam izsniegto garantijas līgumu par jebkuru apakšuzņēmēja saistību neizpildi, nepaziņojot par to galvenā līgumslēdzēja garantētājam;
	4. neatzīt garantiju par spēku zaudējušu, nepaziņojot par to galvenā līgumslēdzēja garantētājam;
	5. informēt galvenā līgumslēdzēja garantētāju par visiem faktiem, kas nonākuši apakšuzņēmēja garantētājam rīcībā un var ietekmēt iespējamo zaudējumu rašanos un apjomu;
	6. apakšuzņēmējam piešķirtās garantijas pārtraukšanas gadījumā nodrošināt šajā 19.punktā minēto saistību ievērošanu.

**VI. Informācijas sniegšana Eiropas Komisijai un citiem Eiropas Savienības dalībvalstu eksporta kredītu garantētājiem**

1. Lai nodrošinātu savstarpēju informācijas apriti starp garantētāju, Eiropas Savienības eksporta kredītu garantētājiem un Eiropas Komisiju, ir noteikti četri paziņošanas procedūru veidi:
	1. ikgadējā informatīvā paziņošana;
	2. paziņojums lēmuma pieņemšanai;
	3. informatīvais paziņojums par plānotajiem garantiju nosacījumiem;
	4. informatīvais paziņojums pēc garantijas nosacījumu izmaiņām.
2. Paziņojumos ietvertā informācija nav izpaužama trešajām personām.
3. Ikgadējā informatīvā paziņošana:
	1. līdz nākamā gada 30.aprīlim garantētājs nosūta pārējiem Eiropas Savienības dalībvalstu eksporta kredītu garantētājiem un Eiropas Komisijai paziņojumu par savu darbību iepriekšējā gadā. Paziņojumā iekļauj informāciju par katru valsti, kurā darbojas pircējs, ar kuru garantiju ņēmējs ir noslēdzis eksporta līgumu un kuru iespējamo zaudējumu segšanu nodrošina garantētāja izsniegta eksporta kredītu garantija. Par katru valsti garantētājs ziņojumā norāda šādu informāciju:
		1. garantētāja apstiprināto limitu kopsummu;
		2. garantētāja spēkā esošo saistību kopsummu;
		3. garantijas prēmiju ieņēmumu kopsummu;
		4. izmaksāto garantijas zaudējumu atlīdzību atgūto līdzekļu kopsummu;
		5. samaksāto garantiju zaudējumu atlīdzības kopsummu;
	2. līdz nākamā gada 31.janvārim garantētājs ziņo pārējiem Eiropas Savienības eksporta kredītu garantētājiem un Eiropas Komisijai par plānotajiem standarta garantiju seguma nosacījumiem un ierobežojumiem šajā gadā.
4. Paziņojums lēmuma pieņemšanai:
	1. ja saņemts konkurējošs eksportējošu Eiropas Savienības komersantu vai banku piedāvājums, garantētājs nekavējoties atbild uz pārējo Eiropas Savienības eksporta kredītu garantētāju informācijas pieprasījumu par attiecīgā eksporta līguma pircēja juridisko statusu;
	2. ja rodas nesaskaņas par pircēja juridisko statusu, konkrētajā eksporta līgumā ieinteresētie Eiropas Savienības eksporta kredītu garantētāji sniedz informāciju pārējiem Eiropas Savienības eksporta kredītu garantētājiem un kopīgi vienojas par pircēja juridisko statusu;
	3. ja Eiropas Savienības eksporta kredītu garantētāji 10 darba dienu laikā pēc informācijas pieprasījuma saņemšanas nevar noskaidrot pircēja juridisko statusu, šo jautājumu un ar šo jautājumu saistīto informāciju nodod izskatīšanai Eiropas Komisijai.
5. Informatīvais paziņojums par plānotajiem garantiju nosacījumiem:
	1. ja garantētājs plāno piešķirt izdevīgākus garantijas nosacījumus konkrētam eksporta līgumam vai līgumu kopumam, nozarēm vai valstīm, tad garantētājs vismaz septiņas darbdienas pirms sava lēmuma stāšanās spēkā paziņo par savu nodomu pārējiem Eiropas Savienības eksporta kredītu garantētājiem un Eiropas Komisijai, norādot nodomātās atkāpšanās iemeslus (piemēram, vajadzība atbilst starptautiskajai konkurencei) un atbilstošo maksājamo garantijas prēmijas summu;
	2. ja garantētājs plāno noteikt mazāku garantijas prēmiju, nekā noteikts šo noteikumu 22.2.punktā minētajā paziņojumā, tad garantētājs vismaz septiņas darbdienas pirms sava lēmuma stāšanās spēkā paziņo par savu nodomu pārējiem Eiropas Savienības eksporta kredītu garantētājiem un Eiropas Komisijai;
	3. ja garantētājs, pamatojoties uz cita Eiropas Savienības eksporta kredītu garantētāja šo noteikumu 24.1. vai 24.2.punktā minēto paziņojumu, plāno piešķirt izdevīgākus garantijas nosacījumus, nekā piešķir šis Eiropas Savienības eksporta kredītu garantētājs, tad garantētājs vismaz septiņas darbdienas pirms sava lēmuma stāšanās spēkā paziņo par savu nodomu pārējiem Eiropas Savienības eksporta kredītu garantētājiem un Eiropas Komisijai, norādot plānoto garantijas prēmijas likmi.
	4. ja garantētājs plāno garantēt iespējamo zaudējumu segšanu eksporta līgumos ar pircējiem valstīs, kurās tas nepiedāvā garantijas, tad garantētājs vismaz septiņas darbdienas pirms sava lēmuma stāšanās spēkā paziņo par savu nodomu pārējiem Eiropas Savienības eksporta kredītu garantētājiem un Eiropas Komisijai, norādot plānoto garantijas prēmijas likmi.
6. Informatīvais paziņojums pēc garantijas nosacījumu izmaiņām:
	1. ja garantētājs noteicis mazāk izdevīgus garantijas nosacījumus konkrētam eksporta līgumam vai līgumu kopumam, nozarei vai valstij, tad līdz 31.janvārim paziņo par šiem iepriekšējā gadā noteiktajiem mazāk izdevīgajiem garantijas nosacījumiem pārējiem Eiropas Savienības eksporta kredītu garantētājiem un Eiropas Komisijai;
	2. ja garantētājs koriģē vienu vai vairākus garantijas nosacījumus, kā noteikts šo noteikumu 22.2.punktā minētajā paziņojumā, tad garantētājs nekavējoties paziņo par koriģētajiem nosacījumiem pārējiem Eiropas Savienības eksporta kredītu garantētājiem un Eiropas Komisijai;
	3. ja garantētājs, pamatojoties uz cita Eiropas Savienības eksporta kredītu garantētāja šo noteikumu 24.1. vai 24.2.punktā minēto paziņojumu, nosaka tādus pašus nosacījumus, kādus nosaka sākotnējais paziņotājs, tad garantētājs nekavējoties paziņo par to pārējiem Eiropas Savienības eksporta kredītu garantētājiem un Eiropas Komisijai;
	4. garantētājs savlaicīgi sniedz detalizētas atbildes uz jebkuru pārējo Eiropas Savienības eksporta kredītu garantētāju vai Eiropas Komisijas pieprasījumu sniegt skaidrojumu vai informāciju par tā darbību.
7. Visus paziņojumus veic rakstiski, izmantojot elektroniskā pasta sistēmu vai, ja nepieciešams, izmantojot citus piemērotus sakaru līdzekļus, kas nodrošina ātru informācijas apmaiņu.

**Informatīva atsauce uz ES direktīvu**

Noteikumos iekļautas tiesību normas, kas izriet no:

1. Padomes 1998.gada 7.maija direktīvas 98/29/EK par pamatnoteikumu saskaņošanu attiecībā uz eksporta kredītu apdrošināšanu vidēja termiņa un ilgtermiņa darījumiem;
2. Padomes 1984.gada 27.novembra direktīvas 84/568/EEK par dalībvalsts vārdā vai ar tās atbalstu darbojošos eksporta kredītu apdrošināšanas organizāciju vai šādu organizāciju vietā darbojošos valsts struktūrvienību savstarpējām saistībām attiecībā uz kopīgām garantijām tāda līguma gadījumā, kurā iesaistīti viens vai vairāki apakšuzņēmēji vienā vai vairākās Eiropas Kopienu dalībvalstīs.

Ministru prezidents M.Kučinskis

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza: valsts sekretārs J.Stinka

10.03.2017 9:50

2698

Madara Dambe-Krastkalne

67013206, Madara.Dambe-Krastkalne@em.gov.lv